Suid-Afrika, Solidariteit stel bekend ... Solidariteit Jeug - Solidariteit WêreldSolidariteit Wêreld
Suid-Afrika, Solidariteit stel bekend … Solidariteit Jeug
Solidariteit se kongres het op 16 Mei plaasgevind. Die kongres is ʼn jaarlikse instelling waar groot verwagtinge geskep en ook oortref word. Nuus wat gedeel word, sluit die jaar se hoogtepunte in asook al die prestasies wat behaal is en daar word gereflekteer oor wat alles gedurende die jaar bereik is.
Die prestasies dien dan ook as maatstaaf vir die volgende jaar om te verseker dat daar op Solidariteit se hoë standaarde voortgebou word om steeds ʼn ferm greep te hê op al die take wat aangepak word. Solidariteit skroom nie om sy man te staan nie en ook nie om houe uit te deel waar dit nodig is nie.
Solidariteit bou voort met die oog op die toekoms en vanjaar se kongres het op die bekendstelling van Solidariteit Jeug gefokus.
Om te weet waarheen jy op pad is, moet jy weet waarvandaan jy kom en moet jy jou geskiedenis ken. Dit is ʼn werklikheid. Daar is baie om uit die verlede te leer, dalk juis om dit nie te herhaal nie. Daarom neem Solidariteit die goeie uit die verlede en bou die toekoms daarop.
“Solidariteit Jeug is ʼn tuiskomplek vir jongmense – ʼn ruimte waar jy kan raad vra, praktiese vrae kan vra en advies kan kry en wat jou ʼn ruimte bied wat jou kan help groei en jou voorberei vir die werkplek. Ons is op die uitkyk na internskappe en bemark dit dan onder ons lede sodat jy danksy so ʼn internskap die regte werkplekervaring op jou CV het as jy aansoek doen vir daardie droomwerk,” het Paul Maritz, die voorman van Solidariteit Jeug tydens sy toespraak by die kongres gesê.
Die kongres is deur talle mense van alle ouderdomme en uit verskillende dele van Suid-Afrika bygewoon. Kaleidoskoop het gesorg vir uitstekende musiek en daar was puik vermaak deur bekende akteurs wat die boodskap van die jeug aan die publiek kon oordra. Die boodskap aan die jeug van Suid-Afrika was dat Solidariteit jou op verskeie maniere kan en wil help om jou te verseker dat daar vir jou as ʼn jongmens ʼn toekoms in Suid-Afrika is en dat Solidariteit jou nooi om deel te word van ʼn omgee-organisasie wat net so bekommerd is oor jou toekoms as wat jy daaroor is.
Jou skoolloopbaan of naskoolse studies is vir ons belangrik want dit verseker ʼn toekoms vir jou. Jou toekoms is ons toekoms en daarom wil ons saam met jou daaraan bou en Solidariteit wil dit vandag al begin doen. Jou toekoms begin sommer nou!
“Solidariteit help jou om nie in die duister te wees as dit by die werkplek kom nie. Ons gee jou ʼn stut om op te steun,” het Paul Maritz Solidariteit Jeug se rol opsom.
Statistieke bewys dat werkloosheid onder die Suid-Afrikaanse jeug besig is om sterk toe te neem en daarom is dit belangrik dat daar saamgewerk word aan die toekoms van die jeug om so te verseker dat die volgende geslag geleenthede het om hulself te bevorder en te streef na dit wat goed is, want ons jeug verdien beter as die huidige omstandighede wat in die ekonomiese en politieke klimaat aangaan.
Solidariteit Jeug, jou sleutel tot sukses!